 NA RICHARD MUNGUTI MAHAKAMA imeagiza hospitali moja jijini Nairobi na Daktari kumlipa mwanamke mmoja fidia ya Sh1.1 milioni kwa kuvunja mkataba wa kumtoa yai la kuuza. Hospitali ya Mediheal Diagnostic and Fertility Centre Limited (MDFC) na Dkt Shaunak Khandawala wameamriwa wamlipe mwanamke huyo (jina tumebana kwa sababu za kisheria) na Mahakama ya Milimani, Nairobi. Hakimu mwandamizi Bi Lucy Njora aliamuru MDFC na Dkt Khandwala wamlipe mlalamishi huyo kwa kuvunja mkataba wa makubaliano. Katika uamuzi wake Bi Njora alisema haki na heshima za mlalamishi zilikandamizwa na washtakiwa waliomdunga sindano na kumpa dawa iliyovuruga utaratibu wa homoni. Bi Njora alisema kutokana na ukiukaji huo wa mkataba, mwanamke huyo alipata hasara kubwa kwa vile alijipata katika hali ya kuumia kimawazo na kimwili. Hivyo basi, Bi Njora aliamuru MDFC na Dkt Khandwala wamlipe AC kitita cha Sh1,139,665.06 kama fidia kwa kuvunja mkataba waliotia saini mnamo Novemba 2021. MDFC na Dkt Khandwala wamepewa siku 10 kulipa fidia kwa wakili Geoffrey Langat la sivyo madalali watatumwa kutwaa mali zao na kuziuza ili kupata fidia hiyo. Bw Langat aliwasilisha kesi dhidi ya MDFC na Dkt Khandwala mwaka 2022. Washtakiwa hawakuwasilisha ushahidi kujitetea ndipo Bi Njora akapata MDFC na Dkt Khandwala na hatia mnamo Januari 30, 2023. Arifa ya kulipa fedha hizo ilitayarishwa na kutiwa saini na msajili wa mahakama Agosti 8, 2023. “Adhabu imetolewa washtakiwa wamlipe mlalamishi (AC) Sh950,000 na gharama za kesi,” aliamuru Bi Njora. Hakimu aliamuru gharama za wakili na nyinginezo zilipwe Sh57,550. Akiwasilisha ushahidi mbele ya Bi Njora, wakili Langat alisema hospitali hiyo pamoja na Dkt Khandwala waliafikiana na mlalamishi mnamo Novemba 6, 2021 atolewe yai la kuuzia mwanamke ambaye jina halikufichuliwa. Baada ya maafikiano hayo, AC alipimwa na kupewa dawa na kuamriwa awe akila vyakula vya kusaidia kurutubisha na kuivisha yai hilo. Bi Njora alielezwa yai hilo lingekuwa tayari katika muda wa siku 45. Alidungwa sindano 12 ambazo zilivuruga homoni zake na kuhitilafiana na muda wake wa kupata hedhi. Hospitali hiyo na Dkt Khandwala walikubaliana na AC wangemlipa Sh950,000. Lakini mahakama ilifahamishwa na Langat kwamba AC hakupewa nakala ya mkataba huo. Mnamo Desemba 15, 2022, wakati AC alikuwa tayari kutolewa yai hilo, MDFC na Dkt Khandwala walikatiza mkataba huo kisha wakamfukuza bila ya “kumweleza chochote na wala kumpa ushauri.” Mahakama imeelezwa mshtakiwa alidungwa sindano na kupewa dawa ambazo zimevuruga homoni zake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  